**Nota informativă**

**la proiectul hotărîrii Guvernului**

**cu privire la modificarea și completarea unor hotărîri ale Guvernului**

1. **Condițiile ce au impus elaborarea proiectului și finalitățile urmărite**

Prezentul proiect de hotărîre de Guvern vizează modificarea și completarea Hotărîrii Guvernului nr. 1209/2007 cu privire la prestarea serviciilor de alimentație publică și a Hotărîrii Guvernului nr.931/2011 cu privire la desfășurarea comerțului cu amănuntul.

Temei pentru elaborarea și promovarea proiectului respectiv servesc prevederile următoarelor acte legislative: Legea nr.153 din 17 iulie 2016 pentru modificarea și completarea unor acte legislative, Legea nr. 134 din 7 iulie 2017 pentru completarea Legii nr.231/2010 cu privire la comerț interior, precum și Legea nr. 166 din 21 septembrie 2017 cu privire la tichetele de masă.

Scopul urmărit este de a aduce în concordanță actele normative ale Guvernului ce reglementează modul de desfășurare a activităților de comerț cu bunuri și servicii de alimentație publică cu amendamentele operate la Legea nr.231/2010 cu privire la comerțul interior, prin Legea nr.153/2016 și Legea nr.134/2017, precum și de a crea cadrul normativ necesar implementării prevederilor alin. (2), art. 12 din Legea nr. 166/2017 cu privire la tichetele de masă.

**II. Principalele prevederi ale proiectului și evidențierea elementelor noi**

Dat fiind temeiul de elaborare, în prezentul proiect de hotărîre de Guvern se regăsesc prevederi ce reglementează activitate de comerț cu bunuri și servicii de alimentație publică din perspectiva următoarelor aspecte:

* Substituirea autorizației de funcționare a unităților comerciale și prestării servicii cu procedura de notificare despre inițierea activității de comerț la autoritatea administrației publice locale;
* Revizuirea nomenclatorului unităților comerciale cu amănuntul, aprobat prin Anexa nr.2 la Hotărîrea Guvernului nr.931/2011 prin redefinirea noținiunilor de comerț staționar provizoriu și comerț ambulant.
* Introducerea graduală a restricțiilor la utilizarea și comercializarea pungilor de plastic, în dependență de grosimea acestora, astfel încît, **începînd cu 1 ianuarie 2019** cad sub aceste restricții pungile de transport fabricate din plastic, cu sau fără mîner, cu grosimea peretelui egală sau mai mare de 50 de microni, **începînd cu 1 ianuarie 2020**, se interzice utilizarea/comercializarea pungilor din plastic subțire, cu grosimea peretelui mai mică de 50 de microni, cu excepția celor care sînt utilizate ca ambalaj, iar **începînd cu 1 ianuarie 2021**, se interzice utilizarea/comercializarea pungilor din plastic foarte subțire, cu grosimea peretelui mai mică de 15 microni, cu excepția celor care sînt utilizate ca ambalaj.
* Stabilirea condițiilor și procedurilor de includere, precum și drepturile și obligațiile unităților comerciale și celor ce prestează servicii de alimentație publică în procesul de circulație a tichetelor de masă.
* Abrogarea din textul actelor normative respective a prevederilor ce vizează procedura de supraveghere de stat ca urmare a reformei cadrului juridic și instituțional a sistemului controlului de stat.

**III.Măsuri instituţionale şi organizatorice pe care le implică actul elaborat**

Proiectul nu prevede instituirea sau reorganizarea instituțională în autorităţile existente.

**IV.Fundamentarea economico-financiară**

Ținînd cont de faptul că modificările și completările ce se operează la Hotărîrile Guvernului nr. 1209/2007 și nr.931/2011 nu necesită instituirea unor noi structuri, angajarea personalului adițional sau achiziționare de echipamente și tehnologii, implementarea proiectului de hotărîre în cauză nu necesită surse financiare bugetare suplimentare.

**IV. Avizarea și consultarea publică a proiectului**

În scopul respectării prevederilor Legii nr. 239-XVI din 13 noiembrie 2008 privind transparența în procesul decizional, proiectul a fost plasat pe pagina web oficială a Ministerului Economiei și Infrastructurii, www.mec.gov.md, directoriul „Transparenţa decizională”, secțiunea „Anunțuri de proiecte şi consultări publice” (<http://mec.gov.md/ro/content/anunturi-de-proiecte-si-consultari-publice>).

**Solicităm respectuos**, **examinarea și avizarea** proiectului Hotărîrii Guvernului cu privire la aprobarea proiectul Hotărîrii Guvernului cu privire la modificarea și completarea unor hotărîri de Guvern pînă la data de 24 noiembrie a.c.

**Secretar de Stat Vitalie IURCU**